b'\n_START_ARTICLE_\nMikael Hid\xc3\xa9n\n_START_PARAGRAPH_\nMikael Juhana Vilhelm Hid\xc3\xa9n (s. 7. joulukuuta 1939 Vihti) on suomalainen oikeustieteilij\xc3\xa4 ja emeritusprofessori. H\xc3\xa4n oli Helsingin yliopiston valtios\xc3\xa4\xc3\xa4nt\xc3\xb6oikeuden ja kansainv\xc3\xa4lisen oikeuden professori vuodet 1976\xe2\x80\x932007, joista vuodet 1984\xe2\x80\x931998 my\xc3\xb6s Helsingin yliopiston oikeustieteellisen tiedekunnan dekaanina. T\xc3\xa4t\xc3\xa4 ennen h\xc3\xa4n toimi Turun yliopiston julkisoikeuden apulaisprofessorina 1973\xe2\x80\x931976._NEWLINE_Hid\xc3\xa9n valmistui lainopin kandidaatiksi 1962, lisensiaatiksi 1963 ja tohtoriksi 1970. H\xc3\xa4nen v\xc3\xa4it\xc3\xb6skirjansa (1970) aiheena oli eduskunnan oikeusasiamies. Varatuomarin arvon h\xc3\xa4n sai 1972. H\xc3\xa4n teki opintomatkan Yhdysvaltoihin 1965\xe2\x80\x931966 ja valmistui Chicagon yliopistosta maisteriksi (Master of Comparative Law) 1966._NEWLINE_Hid\xc3\xa9n valittiin Suomalaisen Tiedeakatemian j\xc3\xa4seneksi vuonna 1991._NEWLINE_Hid\xc3\xa9n on ollut perustuslakivaliokunnan k\xc3\xa4ytetyin valtios\xc3\xa4\xc3\xa4nt\xc3\xb6asiantuntija. Valtiop\xc3\xa4ivien 1945\xe2\x80\x932002 osalta Hid\xc3\xa9n antoi valiokunnalle yhteens\xc3\xa4 487 asiantuntijalausuntoa, mik\xc3\xa4 oli 9,3\xc2\xa0% kaikista annteuista lausunnoista. Valtiop\xc3\xa4ivien 2003\xe2\x80\x932014 osalta Hid\xc3\xa9n antoi 307 lausuntoa ja 2015\xe2\x80\x932019 92 lausuntoa. Kaiken kaikkiaan Hid\xc3\xa9n on siis antanut l\xc3\xa4hes 900 asiantuntijalausuntoa perustuslakivaliokunnalle._NEWLINE_Hid\xc3\xa9nin puoliso on entinen korkeimman oikeuden j\xc3\xa4sen Kati Hid\xc3\xa9n, jonka is\xc3\xa4 Risto Leskinen toimi eduskunnan oikeusasiamiehen\xc3\xa4 ja oikeuskanslerina. Hid\xc3\xa9n ja Leskinen asettuivat vuonna 1983 eri tulkintalinjoille ns. jalasm\xc3\xb6kkikohun osalta.'